Piet ‘Skiet’ Rudolph oorledePiet ‘Skiet’ Rudolph. (Foto: Facebook) Piet ‘Skiet’ Rudolph is Dinsdag net voor 17:00 in die ouderdom van 82 oorlede. Rudolph was ’n prominente lid van die Afrikaner Weerstandsbeweging (AWB) en onder meer ere‑president van die Orde-Boervolk, ŉ geheime organisasie wat in 1990 oorlog teen die regering verklaar het. Hy was ook sameroeper van die organisasie Boere‑Republikeine, ŉ organisasie wat die herstel van die voormalige Boererepublieke bepleit en bevorder. Volgens Marius Harding, ŉ lid van die Boere‑Republikeine, was Rudolph laat Desember 2019 gehospitaliseer weens ŉ voet wat nie genees het nie as gevolg van diabetes. “Die voet is verlede week geamputeer. Oom Piet het stadig herstel, maar die laaste twee dae het sy toestand versleg.” Rudolph het hom die laaste paar jaar daaraan gewy om kos en klere aan “boerekinders” te verskaf en “boeregevangenes” in die tronk bygestaan. “Ons as Boere en spesifiek Republikeine het met die afsterwe van oom Piet ŉ ware volksheld verloor,” sê Harding. “Oom Piet was ŉ diep gelowige mens en het sy lewe aan sy eie naaste en Hemelse Vader gewy. Oom Piet sal onthou word vir sy besonderse gebede wat altyd die aanhoorders tot die besef gebring het dat oom Piet naby aan sy Skepper was.”